
Druhý dodatkový protokol k Dohode o 
poštových platobných službách

Splnomocnenci vlád členských krajín Svetovej poštovej únie, ktorí sa stretli na kongrese v Dubaji, vzhľadom na článok 29 ods. 2 Ústavy Svetovej poštovej únie uzavretej vo Viedni 10. júla 1964, prijali, vo vzájomnom súlade a s výhradou článku 24 ods. 3 a 5 uvedenej Ústavy, nasledujúce zmeny Dohody o poštových platobných službách.

Článok I
(Preambula pozmenená)

Podpísaní splnomocnenci vlád členských krajín Svetovej poštovej únie (ďalej len „Únia“) vzhľadom na článok 21 ods. 4 Ústavy Únie uzavretej vo Viedni 10. júla 1964 sa dohodli vo vzájomnej zhode a s výhradou článku 24 ods. 3 a 5 uvedenej Ústavy na nasledujúcej Dohode, ktorá v súlade s princípmi uvedenej Ústavy má cieľ najmä v záujme podpory finančnej inklúzie prostredníctvom zavedenia bezpečných a prístupných poštových platobných služieb a poštových finančných služieb prispôsobených a dostupných čo najväčšiemu počtu používateľov na základe systémov zabezpečujúcich interoperabilitu sietí určených poštových podnikov.


Článok II
(Článok 1 pozmenený)
Predmet Dohody

1.	S výhradou ustanovení odseku 2, každá členská krajina zabezpečí na základe svojho najlepšieho úsilia, aby na jej území boli poskytované alebo akceptované elektronickými prostriedkami nasledujúce poštové platobné služby:
1.1	Poštový poukaz v hotovosti: odosielateľ odovzdá peňažnú sumu na služobnom prístupovom mieste a požiada o vyplatenie celej sumy príjemcovi v hotovosti bez akejkoľvek zrážky. 
1.2	Vyplatenie poštového poukazu: odosielateľ dá príkaz na odpísanie sumy zo svojho účtu a požiada o vyplatenie plnej sumy príjemcovi v hotovosti bez akejkoľvek zrážky. 
1.3	Vplatenie poštového poukazu: odosielateľ odovzdá peňažnú sumu na služobnom prístupovom mieste určeného poštového podniku a požiada o vplatenie plnej sumy bez akejkoľvek zrážky na účet príjemcu.
1.4 	Poštový prevod: odosielateľ dá príkaz na odpísanie z účtu vedeného u určeného poštového podniku a požiada o jej pripísanie v rovnakej výške bez akejkoľvek zrážky na účet príjemcu, ktorý vedie vyplácajúci poštový podnik.

1bis.	Každá členská krajina môže tiež zabezpečiť, aby boli na jej území ponúkané alebo akceptované voliteľné služby vymedzené v článku 25bis.

2.	Ak niektorá z členských krajín nebude poskytovať alebo neakceptuje žiadnu z elektronických poštových platobných služieb uvedených v odseku 1, bude ponúkať alebo akceptovať aspoň jednu zo zmienených poštových platobných služieb v papierovej podobe (prostredníctvom listových zásielok).

3.	Vykonávanie tejto Dohody je definované v postupoch stanovených vo vykonávacom poriadku. 




Článok III
(Článok 2 pozmenený)
Definície

1.	Príslušný orgán: vládny orgán členskej krajiny, ktorý na základe pôsobnosti zverenej zákonom alebo vládnymi nariadeniami reguluje a/alebo dohliada nad činnosťou určeného poštového podniku alebo nad osobami, na ktoré sa vzťahuje tento článok. Príslušný orgán môže kontaktovať orgány štátnej správy alebo zákonom určené orgány pôsobiace pri ochrane pred legalizáciou príjmov z trestnej činnosti financovaním terorizmu a financovaním šírenia zbraní hromadného ničenia a osobitne orgán slúžiaci ako štátna finančná spravodajská jednotka a iné príslušné orgány. 

2.	Zálohy: čiastočné predbežné platby poukázané vydávajúcim určeným poštovým podnikom vyplácajúcemu poštovému podniku na účel uľahčenia situácie s hotovosťou pri poskytovaní platobných služieb vyplácajúceho určeného poštového podniku.

3.	Interoperabilita: súbor vzájomne prepojených informačných systémov a prevádzkových postupov, ktoré umožňujú kompletnú výmenu a spracovanie informácií o elektronických platbách v súlade s ustanoveniami tejto Dohody.

4.	Ochrana pred legalizáciou príjmov z trestnej činnosti: získavanie alebo prevod peňažných prostriedkov s vedomím, že tieto prostriedky pochádzajú z trestnej činnosti alebo z účasti na takej činnosti, s cieľom zakryť alebo zamaskovať nezákonný pôvod peňažných prostriedkov alebo pomáhať akejkoľvek osobe na účasti v takej činnosti s cieľom vyhnúť sa zákonným následkom; o legalizáciu príjmov z trestnej činnosti ide aj vtedy, ak k legalizácii trestnej činnosti dochádza na území ktorejkoľvek členskej krajiny alebo tretej krajiny. 

5. 	Účelovosť prostriedkov: povinné oddelenie používateľských peňažných prostriedkov od platieb určeného poštového podniku, ktoré chráni pred použitím platieb používateľov na iné účely než na výkon prevádzky poštových platobných služieb. 

6. 	Klíringové centrum: klíringové centrum riadi v rámci štruktúry mnohostranných výmen vzájomné dlhy a pohľadávky, ktoré vznikli určeným poštovým podnikom pri vzájomnom poskytovaní služieb. Jeho úloha je pripisovať na účet výmeny medzi podnikmi, ktoré poukázali prostredníctvom bánk, a prijímať potrebné opatrenia v prípade nepravidelností pri platbách.

7.	Klíring: systém, ktorý umožňuje množstvu platieb, aby boli udržané na minime prostredníctvom zostavenia pravidelnej aktívnej a pasívnej bilancie zúčastnených strán. Klíring pozostáva z dvoch fáz: určenie vzájomnej bilancie a spočítaním týchto sáld, vypočítanie celkovej pozície každej jednotky s ohľadom na celú spoločnosť v súlade s tým, že sa realizuje len tá platba, ktorá je založená na dlžníckej alebo veriteľskej pozícii
uvedenej jednotky.

8. 	Zberný účet: úhrnný účet platieb z rozličných zdrojov zhrnutých na jeden účet.

9. 	Spojovací účet: bežný poštový účet otvorený určenými poštovými podnikmi recipročne ako súčasť bilaterálnych vzťahov, prostredníctvom ktorého sú zúčtované vzájomné debetné a kreditné operácie.

10. 	Trestná činnosť: akýkoľvek druh účasti na trestnom čine alebo spáchanie trestného činu, zločinu alebo priestupku podľa definície stanovenej vnútroštátnymi právnymi predpismi.

11. 	Záručný vklad: vložená suma vo forme hotovosti alebo v zárukách ako garancia platieb medzi určenými poštovými podnikmi.

12. 	Príjemca: fyzická alebo právnická osoba určená odosielateľom ako príjemca poštového poukazu.


13.	Tretia mena: sprostredkovateľská mena používaná v prípadoch nekonvertibility medzi dvomi menami alebo pre klíring/vyrovnávanie účtov.

14.		Osobitná pozornosť vo vzťahu k používateľom: všeobecný záväzok na strane určených poštových podnikov, ktorý pozostáva z nasledujúcich povinností: 
14.1		Identifikovať používateľov;
[bookmark: _Hlk201244601]14.1bis	identifikovať skutočného príjemcu a prijať primerané opatrenia na overenie totožnosti skutočného príjemcu, stanovené v medzinárodných normách týkajúcich sa ochrany pred legalizáciou príjmov z trestnej činnosti, financovaním terorizmu a financovaním šírenia zbraní hromadného ničenia;
14.2	rozumieť a v prípade potreby sa informovať sa o účele poštového poukazu;
14.3	sledovať poštové poukazy;
14.4	kontrolovať, či informácia o používateľovi je aktuálna;
14.5	hlásiť neobvyklé obchodné operácie kompetentným orgánom.

15.	Elektronické údaje týkajúce sa poštových poukazov a iných poštových finančných služieb: údaje prenesené elektronickými prostriedkami od jedného určeného poštového podniku k inému, týkajúce sa poštových poukazov a iných poštových finančných služieb, reklamácií, zmeny alebo opravy adresy, alebo náhrady; ide o údaje dané určenými poštovými podnikmi alebo automaticky generované ich informačným systémom; súčasne môže ísť o údaje, ktoré znamenajú zmenu v štatúte týchto poukazov alebo služieb.

16.	Osobné údaje: informácie potrebné na identifikáciu odosielateľa alebo príjemcu. 

17.	Poštové údaje: údaje potrebné na smerovanie a prepravu poštového poukazu alebo na štatistické účely, alebo pre centralizovaný klíringový systém. 

18. 	(zrušený)

19.	Odosielateľ: fyzická alebo právnická osoba, ktorá dáva určenému poštovému podniku pokyn na vykonanie poštovej platobnej služby v súlade s touto Dohodou a jej vykonávacím poriadkom.

20.	Financovanie terorizmu: zahŕňa financovanie teroristických činov, teroristov a teroristických organizácií. 

20bis.	Prepojovacia platforma SPÚ (UPU-IP): centralizovaný systém výmeny a jednotná referenčná databáza Únie pre poštové poukazy a iné finančné služby.

21.	Peňažné prostriedky používateľov: sumy podané odosielateľom vydávajúcemu určenému poštovému podniku v hotovosti alebo odpísané z odosielateľovho účtu, zapísané do účtovných kníh vydávajúceho určeného poštového podniku alebo akoukoľvek inou bezpečnou metódou elektronického bankovníctva, ktoré je dané k dispozícii odosielateľovi, a to vydávajúcim určeným poštovým podnikom alebo akýmkoľvek iným finančným operátorom na výplatu príjemcovi platby, ktorého určí odosielateľ v súlade s touto Dohodou a jej vykonávacím poriadkom. 

22.	Dobierkový poukaz: prevádzkový pojem používaný na označenie poštového poukazu vydaného výmenou za zásielku na dobierku pri jej doručení. 

23.	Mena vydania: mena krajiny určenia alebo tretia mena povolená krajinou určenia, v ktorej je vydaný poštový poukaz 

24.	Vydávajúci určený poštový podnik: určený poštový podnik, ktorý v súlade s touto Dohodou a jej vykonávacím poriadkom zasiela poštový poukaz vyplácajúcemu určenému poštovému podniku.

25.	Vyplácajúci určený poštový podnik: určený poštový podnik, ktorý je v súlade s touto Dohodou a jej vykonávacím poriadkom zodpovedný za realizáciu poštového poukazu v krajine určenia.

25bis.	Poštový poukaz: všeobecný termín označujúci poštové poukazy na výplatu hotovosti, poukazy na adresu a na účet, ako aj poštové prevody definované v článku 1.

26.     Platnosť: časové obdobie, počas ktorého môže byť poštový poukaz realizovaný alebo zrušený. 

27.	Služobné prístupové miesto: fyzické alebo virtuálne miesto, kde môže používateľ podať alebo prijať poštový poukaz. 

28.	Odmeňovanie: suma, ktorú vydávajúci určený poštový podnik dlhuje vyplácajúcemu určenému poštovému podniku za vyplatenie príjemcu. 

29.	Zrušenie: právo odosielateľa zrušiť jeho poštový poukaz do momentu vyplatenia alebo do konca doby platnosti, ak nebola platba realizovaná. 

30.	Riziko zmluvnej strany: riziko, ktoré spôsobí jedna zo zmluvných strán a ktoré povedie k riziku straty alebo k nelikvidite. 

31.	Riziko likvidity: riziko, že účastník zúčtovacieho systému alebo protistrana bude dočasne neschopná splniť svoj záväzok v plnom rozsahu v požadovanom čase.

32.	Hlásenie podozrivých transakcií: povinnosť určeného poštového podniku, založená na vnútroštátnych právnych predpisoch a na medzinárodných normách týkajúcich sa ochrany pred legalizáciou príjmov z trestnej činnosti, financovaním terorizmu a financovaním šírenia zbraní hromadného ničenia, poskytnúť jeho orgánu slúžiacemu ako štátna finančná spravodajská jednotka informácie o podozrivých transakciách.

33.	Sledovanie a lokalizácia: systém, ktorý umožňuje sledovanie presunu poštového poukazu tak, aby kedykoľvek mohla byť určená jeho poloha a aktuálny stav. 

34.	Cena: suma zaplatená odosielateľom vydávajúcemu určenému poštovému podniku za službu poštového poukazu. 

35.	Podozrivá transakcia: jednorazový alebo opakovaný poštový poukaz alebo požadovaná náhrada za poštový poukaz spájaná s legalizáciou príjmov z trestnej činnosti alebo s financovaním terorizmu. 

36.	Používateľ: fyzická alebo právnická osoba, odosielateľ alebo príjemca, ktorý používa poštové platobné služby v súlade s touto Dohodou. 

37.	Financovanie šírenia zbraní hromadného ničenia: poskytovanie alebo zhromažďovanie finančných prostriedkov, zdrojov alebo iných služieb na vývoj, výrobu, nadobúdanie, hromadenie, skladovanie, predaj a používanie jadrových, chemických, biologických alebo iných zbraní hromadného ničenia, ako aj materiálov a zariadení, ktoré môžu byť zjavne použité pri ich výrobe.

Článok IV
(Článok 3 pozmenený)
Určenie subjektu alebo subjektov zodpovedných za plnenie povinností vyplývajúcich z pristúpenia k tejto Dohode

1. Členské krajiny úradne oznámia Medzinárodnému úradu do šiestich mesiacov po skončení kongresu názov a adresu štátneho orgánu zodpovedného za vykonávanie štátnej regulácie a dohľadu nad poskytovaním poštových platobných služieb.

2.	Do šiestich mesiacov po skončení kongresu členské krajiny oznámia Medzinárodnému úradu aj meno a adresu poštového podniku alebo poštových podnikov úradne určených na zabezpečenie prevádzky aspoň jednej z poštových platobných služieb definovaných v článku 1 ods 1 a 2 prostredníctvom jeho alebo ich sietí a na plnenie povinností vyplývajúcich z Aktov Únie na ich územiach. 

3.	Ak členská krajina neuskutoční oznámenie v predpísanej šesťmesačnej lehote, Medzinárodný úrad jej zašle upomienku.

4.	Medzi dvoma kongresmi sa každá zmena týkajúca sa štátnych orgánov a úradne určených poštových podnikov musí úradne oznámiť Medzinárodnému úradu, a to čo najskôr.

5.	Určené poštové podniky poskytujú poštové platobné služby v súlade s touto Dohodou.



Článok V
(Článok 5 pozmenený)
Výnimočné poskytovanie poštových platobných služieb subjektmi oprávnenými na poskytovanie služieb v širšom poštovom sektore

1.	Bez toho, aby boli dotknuté ustanovenia týkajúce sa subdodávok uvedené v článku 6 ods. 4, členské krajiny a) ktorých určené poštové podniky neposkytujú plný rozsah poštových platobných služieb definovaných v článku 1 alebo b) sa musia vysporiadať s prípadom zlyhania opísaného v článku 4, môžu oprávniť ich určený poštový podnik alebo ich určené poštové podniky na zapojenie subjektov oprávnených na poskytovanie služieb v širšom poštovom sektore s tým, aby sa podieľali na prepojení alebo prevádzke poštových platobných služieb, s cieľom podporiť finančné začlenenie a posilniť interoperabilitu medzinárodnej siete poštových platobných služieb.

1.1 Členské krajiny zabezpečia aby subjekty oprávnené na poskytovanie služieb v širšom poštovom sektore, ktoré oprávnili na prevádzku poštových platobných služieb, boli povinné dodržiavať príslušné ustanovenia tejto Dohody čo sa týka poštových platobných služieb a zabezpečia, aby dané oprávnenia zaväzovali tieto subjekty dodržiavať všetky príslušné požiadavky Únie týkajúce sa licenčných dohôd, s cieľom pôsobiť pod kolektívnou ochrannou známkou PosTransfer. 

1.2 Členské krajiny určia subjekty oprávnené na poskytovanie služieb v širšom poštovom sektore v súlade s kritériami stanovenými v odseku 1 (a v súlade s podrobnými prevádzkovými kritériami stanovenými príslušným orgánom zriadeným pod záštitou Rady pre poštovú prevádzku). 

1.3 Medzinárodný úrad je zodpovedný za vypracovanie zoznamu členských krajín, v rámci ktorých môžu subjekty oprávnené na poskytovanie služieb v širšom poštovom sektore vykonávať plánované činnosti, ako aj zoznam schválených subjektov v tomto sektore. Medzinárodný úrad bude tento zoznam aktualizovať čo najskôr po každej zmene a sprístupní ho všetkým členským krajinám prostredníctvom obežníka. 

2.	Realizácia možnosti uvedenej v odseku 1 podlieha vnútroštátnym právnym predpisom alebo národnej politike členskej krajiny, v ktorej sa nachádza sídlo subjektu oprávneného na poskytovanie služieb v širšom poštovom sektore. V tejto súvislosti, a bez toho aby boli dotknuté povinnosti týkajúce sa vymenovania subjektov stanovené v odseku 3, členské krajiny zabezpečia nepretržité plnenie svojich záväzkov v rámci Dohody o poštových platobných službách.

2.1	S výhradou vyššie uvedených podmienok, musí byť každá žiadosť o udelenie povolenia týkajúceho sa subjektov oprávnených na poskytovanie služieb v širšom poštovom sektore adresovaná členskej krajine, v ktorej má tento subjekt úmysel vykonávať činnosti spojené s prepojením alebo prevádzkou poštových platobných služieb. V tejto súvislosti môže subjekt oprávnený na poskytovanie služieb v širšom poštovom sektore pôsobiť vo viacerých členských krajinách za predpokladu, že spĺňa potrebné podmienky a jeho činnosť bola povolená vládnymi orgánmi príslušnej členskej krajiny. 
2.2	Akékoľvek formálne povolenie udelené členskou krajinou subjektu oprávnenému na poskytovanie služieb v širšom poštovom sektore je časovo obmedzené a to bez toho, aby bola dotknutá možnosť členskej krajiny odobrať toto povolenie v prípade, že sa prestanú spĺňať podmienky stanovené v odseku 1. 
2.3	Na účely opatrení stanovených v odseku 1.3 musí byť Medzinárodnému úradu bezodkladne predložená kópia vyššie uvedeného povolenia udeleného členskou krajinou subjektu oprávnenému na poskytovanie služieb v širšom poštovom sektore (a akákoľvek s ním súvisiaca dokumentácia).

3.	Členské krajiny určenia, ktoré nepovoľujú prijímanie poštových poukazov zasielaných subjektom  oprávneným na poskytovanie služieb v širšom poštovom sektore na ich území, o tom informujú Medzinárodný úrad do štyroch týždňov po doručení príslušného obežníka Medzinárodného úradu uvedeného v odseku 1.3.

4.	Členské krajiny informujú Medzinárodný úrad o svojich politikách týkajúcich sa poštových platobných príkazov zaslaných alebo prijatých subjektmi oprávnenými na poskytovanie služieb v širšom poštovom sektore. Tieto informácie sú sprístupnené na webovej stránke Únie. 

5.	Žiadne z ustanovení tohto článku sa nemôže vykladať v zmysle, že by subjekty oprávnené na poskytovanie služieb v širšom poštovom sektore boli vo vzťahu k Aktom Únie v rovnakej situácii ako určené poštové podniky príslušnej členskej krajiny, ani v zmysle, že by ďalšie členské krajiny mali zákonnú povinnosť uznať tieto subjekty ako určené poštové podniky na účely tejto Dohody.

6.	S cieľom zabezpečiť dodržiavanie ustanovení tohto článku, členské krajiny súhlasia s tým, že všetky oprávnenia, ktoré udelia subjektom povereným poskytovaním služieb v širšom poštovom sektore, čo sa týka účasti na prepojení a/alebo prevádzke poštových platobných služieb, bude podmienené tým, že tieto subjekty súhlasia s tým, že nimi vykonávané činnosti budú podliehať pravidelným kontrolám vykonávaným Medzinárodným úradom, v súlade s príslušnými postupmi stanovenými vo vykonávacom poriadku. 


Článok VI
(Článok 7 pozmenený)
Vlastníctvo peňažných prostriedkov v poštových platobných službách

1.	Každá peňažná suma podaná v hotovosti alebo odpísaná z účtu na realizáciu poštového poukazu patrí odosielateľovi až do jeho vyplatenia príjemcovi alebo pripísania na účet príjemcu, okrem prípadu dobierkových poukazov, ako je stanovené vo vykonávacom poriadku. 

2. a 3. (zrušené) 


Článok VII
(Článok 8 pozmenený)
Ochrana pred legalizáciou príjmov z trestnej činnosti, financovaním terorizmu a finančnými trestnými činmi 

1.	Určené poštové podniky prijmú všetky potrebné kroky na to, aby splnili svoje záväzky vyplývajúce z vnútroštátnych a medzinárodných právnych predpisov zameraných na ochranu pred legalizáciou príjmov z trestnej činnosti, financovaním terorizmu, financovaním šírenia zbraní hromadného ničenia a finančnými trestnými činmi. 

2.	(zrušený)

3.	Vykonávací poriadok obsahuje podrobnosti o záväzkoch určených poštových podnikov týkajúce sa zavedenia ich programov, zameraných na ochranu pred legalizáciou príjmov z trestnej činnosti, financovaním terorizmu, financovaním šírenia zbraní hromadného ničenia a finančnými trestnými činmi. 



Článok VIII 
(Článok 9 pozmenený)
Tajomstvo a používanie osobných údajov 

1.	Členské krajiny a ich určené poštové podniky zabezpečia dôvernosť a bezpečnosť osobných údajov v súlade s vnútroštátnymi právnymi predpismi, a to podľa prípadu aj v súlade s medzinárodnými záväzkami a vykonávacím poriadkom.  

2. až 6. (zrušené) 


Článok IX
(Článok 10 pozmenený)
Všeobecné princípy

1. Prístupnosť prostredníctvom siete a finančná inklúzia
1.1 Poštové platobné služby sú poskytované určeným poštovým podnikom a, ak na to majú oprávnenie, subjektom poskytujúcim služby v širšom poštovom sektore, prostredníctvom ich siete/sietí alebo prostredníctvom inej partnerskej siete s cieľom zabezpečiť prístupnosť k týmto službám čo najväčšiemu počtu používateľov a s ohľadom na zabezpečenie prístupu, ako aj používania širokého rozsahu cenovo dostupných poštových platobných služieb.
1.2 Všetci používatelia majú prístup k poštovým platobným službám bez ohľadu na akýkoľvek existujúci vzájomný zmluvný alebo obchodný vzťah k určenému poštovému podniku.

2. Oddelenie peňažných prostriedkov
2.1	Peňažné prostriedky používateľov musia byť oddelené. Tieto prostriedky a peňažné toky, ktoré generujú, musia byť oddelené od peňažných prostriedkov a peňažných tokov určeného podniku, obzvlášť od jeho vlastných finančných prostriedkov.
2.2 	Vyúčtovania súvisiace s odmeňovaním medzi určenými poštovými podnikmi sú oddelené od vyúčtovaní súvisiacich s prostriedkami používateľov. 
3. Vydávajúca mena a vyplácajúca mena vo vzťahu k poštovým platobným službám 
3.1	Suma poštového poukazu je vyjadrená a vyplatená v mene krajiny určenia alebo v akejkoľvek inej mene povolenej krajinou určenia. 
4. Nepopierateľnosť
4.1 Elektronické prevody poštových poukazov podliehajú zásade nepopierateľnosti v tom zmysle, že vydávajúci určený poštový podnik nespochybňuje existenciu poukazov a vyplácajúci určený poštový podnik nepopiera prijatie poukazov, pokiaľ je elektronická správa v súlade s uplatňovanými odbornými normami. 
4.2 Nepopierateľnosť elektronických poštových poukazov je zaistená technologickými prostriedkami bez ohľadu na systém používaný určeným poštovým podnikom.

5. Realizácia poštových poukazov 
5.1 Poštové poukazy medzi určenými poštovými podnikmi musia byť realizované v súlade s ustanoveniami tejto Dohody a vnútroštátnych právnych predpisov.
5.2 Ak obidve členské krajiny používajú rovnakú menu, suma, ktorú odosielateľ odovzdal určenému poštovému podniku, musí v sieti určeného poštového podniku byť tou istou sumou ako suma vyplatená vyplácajúcim určeným poštovým podnikom príjemcovi. Ak mena nie je rovnaká, suma musí byť prevedená na základe stanoveného výmenného kurzu, a to podľa prípadov pri vydaní a/alebo vyplatení.
5.3 Vyplatenie príjemcu v hotovosti nie je podmienkou na to, aby vyplácajúci určený poštový podnik dostal zodpovedajúce peňažné prostriedky od odosielateľa. Musí byť urobené v súlade s plnením záväzkov vydávajúceho určeného podniku k vyplácajúcemu určenému poštovému podniku, čo sa týka záloh, pravidelného vyúčtovania, zúčtovania pomocou centralizovaného klíringu a zúčtovacieho systému, mesačného zúčtovania alebo poskytnutia spojovacieho účtu. 
5.4	Platba na účet príjemcu u vyplácajúceho určeného poštového podniku je podmienená prijatím zodpovedajúcich finančných prostriedkov od odosielateľa, ktoré má sprístupniť vydávajúci určený poštový podnik vyplácajúcemu určenému poštovému podniku. Tieto prostriedky môžu pochádzať z centralizovaného klíringu a zúčtovacieho systému alebo spojovacieho účtu vydávajúceho určeného poštového podniku. 

6.	Stanovenie sadzieb 
6.1	Sadzbu za poštové platobné služby stanoví vydávajúci určený poštový podnik. 
6.2	(zrušený)
7. Oslobodenie od sadzieb
7.1 Ustanovenia Svetového poštového dohovoru, ktoré sa týkajú oslobodenia poštových zásielok určených vojnovým zajatcom a civilným internovaným osobám od poštových sadzieb sa vzťahujú na poštové platobné služby pre uvedený druh príjemcov. 

8. Odmeňovanie vyplácajúceho určeného poštového podniku 
8.1 Za realizáciu poštového poukazu je vyplácajúci určený poštový podnik odmeňovaný vydávajúcim určeným poštovým podnikom.
8.2 až 8.2.2 (zrušené)
8.2.3 	Vykonávací poriadok stanovuje podmienky, ktoré sa majú uplatňovať na úhradu odmeny vyplácajúceho určeného poštového podniku.

9. Intervaly na poukazovanie platieb medzi určenými poštovými podnikmi
9.1 Periodicita platieb medzi určenými poštovými podnikmi za sumy zaplatené príjemcovi alebo pripísané na jeho účet odosielateľom sa môže líšiť od periodicity platieb medzi určenými poštovými podnikmi. Platby za sumy zaplatené príjemcom alebo pripísané na ich účet sa vykonávajú najmenej raz mesačne.

10. Povinnosť informovať používateľov
10.1 Používatelia majú nárok na nasledujúce informácie, ktoré sa publikujú a sprístupňujú všetkým odosielateľom: podmienky na poskytovanie poštových platobných služieb, ceny, sadzby, výmenné kurzy a úpravy, podmienky uplatnenia zodpovednosti a adresy na poskytnutie informácií a podanie reklamácie vo veci služby.
10.2 Prístup k týmto informáciám je bezplatný.

Článok X
(Článok 11 pozmenený)
Kvalita služby

1. a 2. (zrušené)

3.	Rada pre poštovú prevádzku definuje a aktualizuje ciele, prvky a normy kvality služby pre služby poštových poukazov prenášaných elektronicky. 

4.	(zrušený)


Článok XI
(Článok 11bis doplnený)
Kolektívna ochranná známka

Kolektívna ochranná známka PosTransfer musí byť spojená s prevádzkou elektronických poštových platobných služieb určených v tejto Dohode a v súlade s príslušnými podmienkami stanovenými vo vykonávacom poriadku.


Článok XII
(Článok 12)
Interoperabilita

1.	Siete
1.1 	S cieľom zabezpečiť výmenu údajov potrebných na vykonávanie poštových elektronických platobných služieb, ako aj zaručiť vypracúvanie požadovaných správ a monitorovanie kvality služby zo strany Únie, určené poštové podniky prepoja svoje systémy a súvisiace siete s UPU-IP (UPU Interconnection Platform), čím zabezpečia interoperabilitu poštových elektronických platobných služieb v súlade s touto Dohodou. 
1.2	Bez toho, aby boli dotknuté ustanovenia v odseku 1.1, môže Únia tiež vytvoriť a sprístupniť určeným poštovým podnikom a subjektom oprávneným na poskytovanie služieb v širšom poštovom sektore (ako je uvedené v článku 5) centralizovanú platformu (a súvisiacu centralizovanú databázu), ktorá umožní prepojenie medzi poštovými platobnými službami a inými finančnými alebo platobnými službami, na ktoré sa nevzťahuje táto Dohoda, na základe otvorených a interoperabilných noriem a s výhradou akýchkoľvek príslušných technických alebo prevádzkových parametrov (vrátane, ale nie výlučne, požiadaviek uvedených v článku 8), doplnkovo vymedzených Úniou. 
1.2.1	Používanie UPU-IP na výnimočné účely prepojenia s inými finančnými alebo platobnými službami, na ktoré sa nevzťahuje táto Dohoda (najmä akékoľvek s tým súvisiace platové alebo prevodné podmienky), je výlučnou zodpovednosťou určených poštových podnikov a subjektov oprávnených na poskytovanie služieb v širšom poštovom sektore. V tejto súvislosti nemôže byť Únia zodpovedná za prevádzku služieb, na ktoré sa nevzťahuje táto Dohoda, a ktorých rozsah je mimo rámca prepojenia poštových platobných služieb v nej uvedených. 




Článok XIII
(Článok 14 pozmenený)
Sledovanie a lokalizácia

UPU-IP je jedinou referenčnou databázou na overovanie stavu každého elektronického poštového poukazu v ktoromkoľvek čase. Z toho dôvodu sú systémy používané určenými poštovými podnikmi synchronizované s UPU-IP na vykonávanie všetkých operácií týkajúcich sa elektronických poštových poukazov.


Článok XIV
(Článok 16 pozmenený)
Kontrola a uvoľnenie peňažných prostriedkov

1. Po potvrdení príjemcovej totožnosti v súlade s vnútroštátnymi právnymi predpismi a po overení správnosti informácií, ktoré poskytol príjemca, ako aj po potvrdení dodržiavania platných ustanovení vzťahujúcich sa na ochranu pred legalizáciou príjmov z trestnej činnosti, financovaním terorizmu, financovaním šírenia zbraní hromadného ničenia a finančnými trestnými činmi, vykoná určený poštový podnik vyplatenie v hotovosti. Na vyplatenie alebo prevod poštového poukazu musí byť táto platba pripísaná na účet príjemcu.

2.	Čas určený na uvoľnenie finančných prostriedkov je stanovený medzi určenými poštovými podnikmi na základe jednostranných alebo mnohostranných dohôd.


Článok XV
(Článok 18 pozmenený)
Úhrady

1.	Rozsah úhrad
1.1 Úhrady v rámci organizácie poštových platobných služieb musia pokrývať celú výšku sumy poštového poukazu uvedenú v mene vydávajúcej krajiny, ako je stanovené vo vykonávacom poriadku.  
1.2		(zrušený)


Článok XVI
(Článok 19 pozmenený)
Reklamácie

1. Reklamácie musia byť vybavené v lehote šiestich mesiacov odo dňa, keď bol poštový poukaz prijatý, ako je stanovené vo vykonávacom poriadku.

2.	(zrušený)


Článok XVII
(Článok 20 pozmenený)
Zodpovednosť určených poštových podnikov vo vzťahu k používateľom

1.	Vydávajúci určený poštový podnik je zodpovedný za peňažné prostriedky odovzdané pri priehradke alebo odpísané z účtu používateľa, ako je stanovené vo vykonávacom poriadku.

1.1 až 1.2 (zrušené)


Článok XVIII
(Článok 22 pozmenený)
Oslobodenie určených poštových podnikov od zodpovednosti 

1. Určené poštové podniky nenesú zodpovednosť:
1.1 v prípade omeškania pri výkone služby, ak im toto omeškanie nemožno pripísať;
1.2 ak v dôsledku zničenia údajov o poštovej platobnej službe v prípade vyššej moci nemôže uskutočniť platbu poštového poukazu s výnimkou prípadu, ak by dôkaz o ich zodpovednosti bol preukázaný iným spôsobom; 
1.3 ak sa dokázala škoda, ktorá bola spôsobená chybou alebo nedbalosťou odosielateľa, najmä čo sa týka jeho zodpovednosti za poskytnutie správnych informácií na poštovom poukaze vrátane skutočnosti, že poukázané prostriedky sú z legitímnych zdrojov a že poštový poukaz je na zákonné účely; 
1.4 ak boli poukázané prostriedky zadržané;
1.5 v prípade peňažných prostriedkov vojnových zajatcov alebo civilných internovaných osôb;
1.6 ak používateľ nepodal žiadnu sťažnosť v rámci lehoty stanovenej v tejto Dohode; 
1.7	ak uplynul čas vymedzený na reklamáciu pri poskytovaní poštových platobných služieb vo vydávajúcej krajine.

Článok XIX
(Článok 24 pozmenený)
Finančné a účtovné pravidlá

1. Pravidlá účtovania
1.1 Určené poštové podniky musia konať v súlade s účtovnými predpismi, ktoré sú definované vo vykonávacom poriadku. 

2. Príprava mesačných a hlavných účtov 
2.1 Vyplácajúci určený poštový podnik pripraví pre každý vydávajúci určený poštový podnik mesačný účet s uvedenými sumami vyplatenými za poštové poukazy. Mesačné účty sú v tých istých intervaloch vložené do hlavného vyrovnávacieho účtu vrátane hotovostných záloh s uvedením salda. 

3. Zálohy
3.1 V prípade nerovnováhy pri výmenách medzi určenými poštovými podnikmi vydávajúci určený poštový podnik vyplatí zálohu vyplácajúcemu určenému poštovému podniku najmenej jedenkrát mesačne na začiatku účtovacieho obdobia. V prípadoch, keď sa nárast frekvencie poukazovania výmen skráti na menej než týždeň, podniky môžu odsúhlasiť upustenie od záloh.
3.2	(zrušený)

4. Zberný účet
4.1 Každý určený poštový podnik musí mať pre platobné prostriedky používateľov v zásade jeden zberný účet. Tieto prostriedky sa používajú výlučne na zúčtovanie poukazov vyplatených príjemcom alebo na vrátenie nerealizovaných poukazov odosielateľom. 
4.2 Každá záloha uhradená vydávajúcim určeným poštovým podnikom je pripísaná na zberný účet v prospech vyplácajúceho určeného poštového podniku. Tieto zálohy slúžia výlučne na platby príjemcom.

5. Záručný vklad
5.1	Úhrada záručného vkladu môže byť požadovaná v súlade s podmienkami, ktoré sú stanovené vo vykonávacom poriadku.

Článok XX
(Článok 25 pozmenený)
Vyúčtovanie a klíring

1. Centrálne vyúčtovanie
1.1 Pokiaľ neexistuje bilaterálna dohoda podľa odseku 2, vyúčtovania poštových elektronických platobných služieb medzi určenými poštovými podnikmi v súlade s postupmi stanovenými vo vykonávacom poriadku prebiehajú prostredníctvom centrálneho klíringového centra Únie a sú realizované zo zberného účtu určených poštových podnikov.

2. Dvojstranné vyúčtovanie
2.1 Vystavenie účtov na základe salda hlavného účtu
2.1.1 Určené poštové podniky, ktoré nie sú členmi centrálneho klíringového systému, alebo ktoré účtujú poštové poukazy zasielané ako listové zásielky, môžu vystaviť svoje účty na základe salda hlavného účtu.
2.2 Spojovací účet
2.2.1 Ak majú určené poštové podniky poštovú bankovú inštitúciu, môžu si každý otvoriť spojovací účet, prostredníctvom ktorého si vyrovnávajú svoje vzájomné pohľadávky a záväzky vyplývajúce z poštových platobných služieb. 
2.2.2 Ak vyplácajúci určený poštový podnik nemá poštovú bankovú inštitúciu, spojovací účet si môže otvoriť v inom peňažnom ústave. 
2.3 Mena vzájomného vyúčtovania
2.3.1	Vyúčtovanie salda sa vykoná v mene krajiny určenia alebo v tretej mene dohodnutej medzi určenými poštovými podnikmi. 


Článok XXI
(Časť IIbis a článok 25bis doplnené)

Časť IIbis
Voliteľné služby

Článok 25bis
Poštové finančné služby

1.	Každá členská krajina môže obdobne a s výhradou ustanovení článku 3 okrem iného zabezpečiť, aby sa na jej území elektronicky ponúkali alebo prijímali tieto medzinárodné poštové finančné služby: 
1.	Sporenia a účty.
1.2	Inkaso a úhrada faktúr.
1.3	Platby sociálnej povahy.
1.4	Platby štátu.
1.5	Platby mobilom a elektronické peňaženky.


Článok XXII
Nadobudnutie platnosti a doba platnosti dodatkového protokolu k Dohode o poštových platobných službách

Tento dodatkový protokol nadobúda platnosť 1. júla 2026 a zostane v platnosti na dobu neurčitú.


Na dôkaz toho splnomocnenci vlád členských krajín vypracovali tento dodatkový protokol, ktorý má rovnakú platnosť a trvanie, ako keby jeho ustanovenia boli vložené do textu Dohody o poštových platobných službách, a podpísali ho v jednom vyhotovení, ktoré je uložené u generálneho riaditeľa Medzinárodného úradu. Medzinárodný úrad Svetovej poštovej únie odovzdá každej členskej krajine jednu kópiu. 


V Dubaji, 19. septembra 2025

